Ir-Regolament (KE) Nru 3093/95
tat-22 ta' Diċembru 1995
li jippreskrivi r-rati ta' dazju li għandha tapplika l-Komunità bħala riżultat tan-negozjati taħt l-Artikolu XXIV.6 tal-GATT minħabba l-adeżjoni ta' l-Awstrija, il-Finlandja u l-Isvezja fl-Unjoni Ewropea
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l-Komunità Ekonomika Ewropea u partikolarment l-Artikoli 113 u 28 tiegħu,
Wara li kkunsidra l-proposta mill-Kummissjoni,
Billi, bis-saħħa ta' l-Artikolu 2 ta' l-Att ta' l-Adeżjoni ta' l-Awstrija, il-Finlandja u l-Isvezja, dawk l-Istati Membri applikaw it-Tariffa Komuni Doganali mill-1 ta' Jannar 1995;
Billi l-Komunità bdiet negozjati taħt l-Artikolu XXIV, paragrafu 6 tal-Ftehim Ġenerali fuq it-Tariffi u l-Kummerċ 1994 (GATT 1994), biex issolvi l-każijiet meta l-applikazzjoni tat-Tariffa Komuni Doganali mill-Istati Membri ġodda twassal għall-modifika jew irtirar ta' konċessjonijiet tat-tariffa li qabel kienu marbuta magħhom;
Billi l-applikazzjoni tat-Tariffa Komuni Doganali mill-Istati Membri ġodda wasslet li f'xi każijiet żdiedu u f'każijiet oħra naqsu t-tariffi li qabel kull wieħed minnhom kien japplika;
Billi, fil-kuntest ta' negozjati magħmula ma' numru ta' pajjiżi terzi, huwa xieraq, fir-rigward tal-maġġoranza ta' prodotti mhux agrikoli, li jkunu applikati diġa mill-1 ta' Jannar 1996 ir-rati ta' dazju konvenzjonali li jikkorrespondu mat-tielet stadju tat-tnaqqis tat-tariffa provdut fl-iskeda tal-GATT 1994 tal-Komuntà tat-12 li, skond dik l-iskeda, għandha sseħħ fl-1 ta' Jannar 1997;
Billi għall-istess raġunijiet huwa xieraq, fir-rigward ta' ċerti prodotti kimiċi li huma bħalissa s-soġġett ta' sospenzjonijiet tad-dazju awtonoma, li jitnaqqsu mill-1 ta' Jannar 1996 ir-rati konvenzjonali tad-dazju,
Billi, fir-rigward ta' ċerti komponenti elettroniċi li jaqgħu fl-intestaturi NM 8541 u 8542, huwa xieraq li jitnaqqsu mill-1 ta' Jannar 1996 kemm ir-rati tad-dazju konvenzjonali u awtonomi sal-livell tar-rati finali provduti fl-iskeda GATT 1994 tal-Komunità tat-12 u, f'xi każijiet, anqas minn dak il-livell;
Billi huwa xieraq, fir-riward ta' ċerti prodotti oħra, li tinġab 'l quddiem l-implimentazzjoni ta' l-istadji ta' tnaqqis suċessiv tar-rati tad-dazju konvenzjonali provduti fl-iskeda tal-GATT 1994 tal-Komunità tat-12 u f'xi każijiet biex jinaqqsu r-rati konvenzjonali tad-dazju (f'ċerti kazijiet fil-forma ta' kwoti tat-tariffa) taħt il-livell tar-rata finali provduta f'dik l-iskeda,
ADOTTA DAN IR-REGOLAMENT:
L-Artikolu 1
1. Il-Komunità għandha tapplika mill-1 ta' Jannar 1996 ir-rati konvenzjonali ta' dazju li jikkorrespondu għat-tnaqqis tat-tielet stadju provdut fl-iskeda GATT 1994 tal-Komunità tat-12.
2. Il-paragrafu m'għandux japplika fir-rigward ta' prodotti agrikoli, kif imfissra fl-Anness I tal-Ftehim WTO fuq l-agrikoltura, u ta' dawk il-prodotti mhux agrikoli li huma elenkati fl-Annessi I, II u III ma' dan ir-Regolament.
L-Artikolu 2
Mill-1 ta' Jannar 1996 ir-rati konvenzjonali ta' dazju għall-prodotti elenkati fl-Anness I għandhom ikunu dawk indikati fil-kolonna 3 ta' dak l-Anness.
L-Artikolu 3
Mill-1 ta' Jannar 1996 ir-rati awtonomi u konvenzjonali tad-dazju għall-prodotti elenkati fl-Anness II għandhom ikunu dawk indikati fil-kolonna 3 u l-kolonna 4 rispettivament, ta' dak l-Anness.
L-Artikolu 4
1. Għall-prodotti elenkati fit-Taqsima I ta' l-Anness III tar-rati konvenzjonali tad-dazju applikabbli fl-1 ta' Jannar 1996 għandhom ikunu dawk indikati fil-kolonna 3.
2. Għall-prodotti elenkati fit-Taqsima 2 ta' l-Anness III ir-rati konvenzjonali tad-dazju għandhom ikunu progressivament mnaqqsa skond l-iskeda li tinsab fil-kolonna 3.
3. Għall-prodotti elenkati fit-Taqsima 3 ta' l-Anness III u fil-limitu ta' kwantitajiet indikati fil-kolonna 3, ir-rati konvenzjonali tad-dazju applikabbli fl-1 ta' Jannar 1996 għandhom ikunu dawk indikati fil-kolonna 4.
L-Artikolu 5
Għall-prodotti agrikoli, il-Kummissjoni għandha tadotta r-regoli dettaljati għall-applikazzjoni ta' l-Artikolu 4(3) skond il-proċedura preskritta fl-Artikolu 23 tar-Regolament tal-Kunsill (KEE) Nru 1766/92 tat-30 ta' Ġunju 1992 fuq l-organizzazzjoni komuni tas-suq fiċ-ċereali [1] u d-dispożizzjonijiet korrispondenti tar-regolamenti l-oħra fuq l-organizzazzjoni komuni tas-swieq.
L-Artikolu 6
Dan ir-Regolament għandu jidħol fis-seħħ fil-jum ta' wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fit-22 ta' Diċembru 1995.